KIRJALLINEN KYSYMYS P-1566/02 esittäjä(t): Freddy Blak (GUE/NGL) komissiolle. Eturistiriita energian ja liikenteen pääosastossa.



Virallinen lehti nro 301 E , 05/12/2002 s. 0181 - 0182



KIRJALLINEN KYSYMYS P-1566/02 esittäjä(t): Freddy Blak (GUE/NGL) komissiolle (28. toukokuuta 2002) Aihe: Eturistiriita energian ja liikenteen pääosastossa Komissio hyväksyi syyskuussa 2001 päätöksen (C(2001) 2654), jolla perustettiin Euroopan laajuisten verkkojen alaan liittyvän yhteisön rahoitustuen myöntämistä liikennehankkeille koskeva monivuotinen ohjeellinen ohjelma kaudeksi 20012006. Yksi ohjelman painopistealueista on kreikkalainen moottoritie Via Egnatia (painopistealue nro 7). Päätöksen mukaan yksi valituista tuensaajayhtiöistä on Egnatia S.A., jonka johtaja on asianomaisen, rahoitustuen valvonnasta vastaavan yksikönpäällikön aviomies. Katsooko komissio, että kyseessä on vakava eturistiriita? Voisiko komissio ilmoittaa Euroopan parlamentille, - paljonko kyseiselle hankkeelle on myönnetty Euroopan unionin rahoitusta vuosina 2001 ja 2002; - minkä kansallisen päätöksen nojalla on vahvistettu 50 prosentin kansallinen osuus? Loyola de Palacion komission puolesta antama vastaus (25. kesäkuuta 2002) Komissio hyväksyi 19. syyskuuta 2001 parlamentin jäsenen mainitseman monivuotisen ohjeellisen ohjelman, Euroopan laajuisten verkkojen alaan liittyvän yhteisön rahoitustuen myöntämistä koskevista yhteisistä säännöistä 18. syyskuuta 1995 annetun neuvoston asetuksen (EY) N:o 2236/95 mukaisesti(1), sellaisena kuin se on muutettuna 19. heinäkuuta 1999 annetulla Euroopan parlamentin ja neuvoston asetuksella (EY) N:o 1655/1999(2). Monivuotisessa ohjeellisessa ohjelmassa on varattu 30 miljoonaa euroa selvityksille ja tekniselle tuelle vuosiksi 20012006 ensisijaisen hankkeen nro 7 (Pathe-Egnatia) Euroopan laajuiseen liikenneverkkoon kuuluvaa Egnatiaa koskevaa osuutta varten. Monivuotisessa ohjeellisessa ohjelmassa on vahvistettu rahoitustuki TEN-verkkojen talousarviosta kaudeksi 20012006 Kreikan talousministerin pyynnön mukaisesti komission analyysin ja tavanomaisen komitologiamenettelyn jälkeen. Edunsaaja on Kreikan talousministeriö, ja hankkeen täytäntöönpanosta vastaa Egnatia Odos S.A. -yritys. Hankkeeseen on varattu ohjelmassa 12,5 miljoonaa euroa vuodeksi 2001. Päätöstä tuen myöntämisestä vuodeksi 2002 (12 miljoonaa euroa) ei ole vielä tehty. Yhteisön rahoitusosuus on 50 prosenttia arvioiduista kustannuksista Ministeriön pyynnössä taataan, että Kreikan viranomaiset rahoittavat jäljellä olevat 50 prosenttia. Komissio tarkistaa maksuhetkellä, ettei yhteisön rahoitusosuus ylitä 50 prosenttia hankkeen sallituista kustannuksista eikä myöskään vuosittaisten määrien myöntämistä koskevissa päätöksissä säädettyjä absoluuttisia rahoitusosuuksia. On syytä korostaa, että hanketta rahoitetaan myös Euroopan aluekehitysrahastosta (EAKR) ja koheesiorahastosta sekä Euroopan investointipankin (EIP) lainoilla. Egnatia-hankkeen hallinnoinnista vastaa Egnatia Odos S.A. -yritys, jonka omistaa Kreikan valtio (ympäristöasioista, suunnittelusta ja julkisista rakennusurakoista vastaava ministeriö). Yritys perustettiin yhteisön tukikehyksessä II komission kanssa käytyjen neuvottelujen jälkeen. Komissiolle on jo tehty ilmoitus kysymyksessä mainitusta asiasta, jota koskeva hallinnollinen tutkinta on käynnistetty energian ja liikenteen pääosaston pyynnöstä. Tutkinta aloitettiin 20. maaliskuuta 2001 asianomaisen yksikön päällikön suostumuksella. Tutkinnan aikana kaikista asianomaista hanketta koskevista kysymyksistä vastaa Kreikan TEN-hankkeista vastaava virkamies, joka raportoi suoraan toimivaltaiselle päällikölle. Kysymyksessä mainittu yksikönpäällikkö ei näin ollen vastaa tämän hankkeen hallinnasta tai valvonnasta. (1) EYVL L 228, 23.9.1995. (2) EYVL L 197, 29.7.1999.